แฮร์รี่ พอตเตอร์ (ละครชุด)

***แฮร์รี่ พอตเตอร์*** () เป็นละครชุดแนวแฟนตาซีที่เตรียมออกอากาศในอนาคตทางช่องเอชบีโอ สร้างจากหนังสือชุดชื่อเดียวกันโดย เจ. เค. โรว์ลิง ละครชุดสร้างโดย เอชบีโอเอนเตอร์เทนเมนต์, วอร์เนอร์บราเธอร์สเทเลวิชัน, บรอนเตฟิล์มแอนด์ทีวี และเฮย์เดย์ฟิล์มส์ แสดงนำโดย ดอมินิก แมกลาฟลิน เป็น แฮร์รี่ พอตเตอร์ ร่วมกับ อลาสแตร์ สเตาต์ เป็น รอน วีสลีย์ และอาราเบลลา สแตนตัน เป็น เฮอร์ไมโอนี่ เกรนเจอร์ ส่วน จอห์น ลิทโกว์, เจเน็ต แมคเทียร์, ปาปา เอสซิเอดู และนิก ฟรอสต์ ร่วมแสดงในบทบาทสมทบ

การพัฒนาละครชุด *แฮร์รี่ พอตเตอร์* ได้รับการเปิดเผยว่า เริ่มต้นในเดือนมกราคม ค.ศ. 2021 โดยมีแผนที่จะถ่ายทำละครชุดต่อเนื่องยาวนานกว่าทศวรรษ เป็นส่วนหนึ่งของการดัดแปลงให้ตรงตามหนังสือ ละครชุดนำโดยโชว์รันเนอร์ ฟรานเชสกา การ์ดิเนอร์ และผู้กำกับ มาร์ก ไมลอด การคัดเลือกนักแสดงสำหรับบทบาทสำคัญเริ่มขึ้นในเดือนพฤศจิกายน ค.ศ. 2024 และได้รับการยืนยันในเดือนเมษายน ค.ศ. 2025 มีการประกาศรับสมัครนักแสดงสำหรับบทบาทของแฮรี่ รอน และเฮอร์ไมโอนี่ในเดือนกันยายน ค.ศ. 2024 หลังจากพิจารณานักแสดงไปแล้ว 32,000 คน ปรากฏว่าในเดือนพฤษภาคม ค.ศ. 2025 แมกลาฟลิน สเตาต์ และสแตนตันได้รับคัดเลือกให้รับบทดังกล่าว การถ่ายทำเริ่มต้นในเดือนกรกฎาคมที่ลีฟส์เดนสตูดิโอส์ในฮาร์ตฟอร์ดเชอร์ ประเทศอังกฤษ

ปีแรกจะใช้ชื่อว่า *แฮร์รี่ พอตเตอร์กับศิลาอาถรรพ์* กำหนดออกอากาศทางเอชบีโอในสหรัฐ และเอชบีโอแม็กซ์ในทั่วโลก วันที่ 25 ธันวาคม ค.ศ. 2026 โดยปีแรกจะมีทั้งหมดแปดตอน

## เรื่องย่อ
ในปีแรก แฮร์รี่ พอตเตอร์, รอน วีสลีย์ และเฮอร์ไมโอนี่ เกรนเจอร์ สัมผัสประสบการณ์ชีวิตที่โรงเรียนคาถาพ่อมดแม่มดและเวทมนตร์ศาสตร์ฮอกวอตส์ พวกเขาสร้างสายสัมพันธ์อันแน่นแฟ้นขณะเผชิญกับอันตรายที่เพิ่มมากขึ้นจากการกลับมาของลอร์ดโวลเดอมอร์

## นักแสดงและตัวละคร

### หลัก
* ดอมินิก แมกลาฟลิน เป็น แฮร์รี่ พอตเตอร์, เด็กกำพร้าอายุ 11 ปี เมื่อเขาได้รับการตอบรับเข้าเรียนที่โรงเรียนคาถาพ่อมดแม่มดและเวทมนตร์ศาสตร์ฮอกวอตส์ เขาก็ได้รู้ถึงชื่อเสียงของตัวเองในฐานะพ่อมด โดยรอดชีวิตจากการฆาตกรรมพ่อแม่ของเขาโดยฝีมือของพ่อมดแห่งศาสตร์มืด ลอร์ดโวลเดอมอร์ เมื่อยังเป็นทารก
* อลาสแตร์ สเตาต์ เป็น รอน วีสลีย์, เพื่อนสนิทของแฮร์รี่ที่ฮอกวอตส์ และสมาชิกของครอบครัวพ่อมดแม่มดวีสลีย์
* อาราเบลลา สแตนตัน เป็น เฮอร์ไมโอนี่ เกรนเจอร์, เพื่อนสนิทอีกคนของแฮร์รี่ และผู้เป็นมันสมองของทั้งสามคน
* จอห์น ลิทโกว์ เป็น อัลบัส ดัมเบิลดอร์, อาจารย์ใหญ่ของฮอกวอตส์
* เจเน็ต แมคเทียร์ เป็น มิเนอร์ว่า มักกอนนากัล, ศาสตราจารย์ด้านการแปลงร่างที่ฮอกวอตส์ และหัวหน้าบ้านกริฟฟินดอร์
* ปาปา เอสซิเอดู เป็น เซเวอร์รัส สเนป, ศาสตราจารย์วิชาปรุงยาที่ฮอกวอตส์และหัวหน้าบ้านสลิธีริน
* นิก ฟรอสต์ เป็น รูเบอัส แฮกริด, ผู้ดูแลสัตว์ป่าและพื้นที่ที่ฮอกวอตส์
* พอล ไวต์เฮาส์ เป็น อาร์กัส ฟิลช์, ภารโรงที่ฮอกวอตส์ ไวต์เฮาส์เคยแสดงเป็น เซอร์ คาโดแกน ใน *[[แฮร์รี่ พอตเตอร์กับนักโทษแห่งอัซคาบัน (ภาพยนตร์)|แฮร์รี่ พอตเตอร์กับนักโทษแห่งอัซคาบัน]]* แม้ว่าฉากของเขาจะถูกตัดออกจากภาพยนตร์ฉบับสุดท้ายก็ตาม
* ลุก ทัลลอน เป็น ควิรีนัส ควีเรลล์, ศาสตราจารย์ด้านการป้องกันตัวจากศาสตร์มืดที่ฮอกวอตส์
* ล็อกซ์ แพรตต์ เป็น เดรโก มัลฟอย, เพื่อนนักเรียนสลิธีรินที่ฮอกวอตส์ซึ่งในไม่ช้าก็กลายเป็นศัตรูของแฮร์รี่
* เบล พาวลีย์ เป็น เพ็ตทูเนีย เดอร์สลีย์, ป้าของแฮร์รี่ที่เขาไปอยู่ด้วยหลังจากพ่อแม่ของเขาเสียชีวิต
* แดเนียล ริกบี เป็น เวอร์นอน เดอร์สลีย์, ลุงของแฮร์รี่ที่เขาไปอยู่ด้วยหลังจากพ่อแม่ของเขาเสียชีวิต

### ประจำ
* เบอร์ตี คาร์เวล เป็น คอร์นีเลียส ฟัดจ์, รัฐมนตรีว่าการกระทรวงเวทมนตร์
* จอห์นนี ฟลินน์ เป็น ลูเซียส มัลฟอย, พ่อของเดรโก
* แคตเทอรีน พาร์กินสัน เป็น มอลลี่ วีสลีย์, แม่ของรอน
* ลีโอ เอิร์ลลีย์ เป็น เชมัส ฟินนิกัน, เพื่อนนักเรียนกริฟฟินดอร์ที่ฮอกวอตส์
* อเลสเซีย เลโอนี เป็น ปาราวตี พาติล, เพื่อนนักเรียนกริฟฟินดอร์ที่ฮอกวอตส์
* เซียนนา มูซาห์ เป็น ลาเวนเดอร์ บราวน์, เพื่อนนักเรียนกริฟฟินดอร์ที่ฮอกวอตส์
* รอรี วิลม็อต เป็น เนวิลล์ ลองบัตท่อม, เพื่อนนักเรียนกริฟฟินดอร์ที่ฮอกวอตส์
* อาโมส คิตสัน เป็น ดัดลีย์ เดอร์สลีย์, ลูกพี่ลูกน้องของแฮร์รี่
* หลุยส์ บรีลีย์ เป็น มาดามโรแลนดา ฮูช, ครูฝึกบินด้วยไม้กวาดที่ฮอกวอตส์
* แอนทอน เลสเซอร์ เป็น แกร์ริก โอลลิแวนเดอร์, ช่างทำไม้กายสิทธิ์ และเจ้าของร้านโอลลิแวนเดอส์ในตรอกไดแอกอน
* เกรซี โคเครน เป็น จินนี่ วีสลีย์, น้องสาวของรอน
* ทริสตัน ฮาร์แลนด์ เป็น เฟร็ด วีสลีย์, พี่ชายของรอน และฝาแฝดของจอร์จ
* กาเบรียล ฮาร์แลนด์ เป็น จอร์จ วีสลีย์, พี่ชายของรอน และฝาแฝดของเฟร็ด
* รูอารี สปูนเนอร์ เป็น เพอร์ซี่ วีสลีย์, พี่ชายของรอน
* วอร์วิก เดวิส เป็น ฟิลิอัส ฟลิตวิก, ศาสตราจารย์วิชาคาถาที่ฮอกวอตส์ และหัวหน้าบ้านเรเวนคลอ เดวิสกลับมารับบทเดิมของเขาจากภาพยนตร์ชุด
* ลีห์ กิลล์ เป็น กริปฮุก, กอบลินที่ทำงานอยู่ที่ธนาคารกริงก็อตส์
* เอไลจาาห์ โอชิน เป็น ดีน โทมัส, เพื่อนนักเรียนกริฟฟินดอร์ที่ฮอกวอตส์
* ฟินน์ สตีเฟนส์ เป็น วินเซนต์ แครบ, เพื่อนนักเรียนสลิธีรินที่ฮอกวอตส์
* วิลเลียม แนช เป็น เกรกอรี กอยล์, เพื่อนนักเรียนสลิธีรินที่ฮอกวอตส์
* สิริน ซาบา เป็น โพโมนา สเปราต์, ศาสตราจารย์วิชาสมุนไพรศาสตร์ที่ฮอกวอตส์ และหัวหน้าบ้านฮัฟเฟิลพัฟ
* ริชาร์ด เดอร์เดน เป็น คัทเบิร์ต บินส์, ศาสตราจารย์ผีผู้สอนวิชาประวัติศาสตร์เวทมนตร์ที่ฮอกวอตส์
* บริด เบรนแนน เป็น มาดามป๊อปปี พอมฟรีย์, หัวหน้าพยาบาลที่ฮอกวอตส์
* มิกกี แม็กแอนัลตี เป็น เพียร์ส โพลคิสส์, เพื่อนของดัดลีย์
* แลมเบิร์ต วิลสัน เป็น นิโคลัส เฟลมเมล, นักเล่นแร่แปรธาตุผู้ได้รับความเป็นอมตะจากการสร้างศิลานักปราชญ์
* มาร์ท เคลเลอร์ เป็น เพเรเนลล์ เฟลมเมล, ภรรยาของนิโคลัส

## การสร้าง
*แฮร์รี่ พอตเตอร์* เป็นการร่วมสร้างโดย เอชบีโอ, วอร์เนอร์บราเธอร์สเทเลวิชัน, บรอนเตฟิล์มแอนด์ทีวี และเฮย์เดย์ฟิล์มส์ โชว์รันเนอร์ ฟรานเชสกา การ์ดิเนอร์ และผู้กำกับ มาร์ก ไมลอด ทำหน้าที่เป็นผู้อำนวนการสร้างฝ่ายบริหารร่วมกับ เจ. เค. โรว์ลิง, นีล แบลร์, รูท เคนลีย์-เล็ตส์ และเดวิด เฮย์แมน

### เบื้องหลัง

*[[แฮร์รี่ พอตเตอร์]]* เป็นนวนิยายชุดแนวแฟนตาซีจำนวนเจ็ดเล่มที่เขียนโดยโรว์ลิงระหว่าง ค.ศ. 1997 ถึง 2007 นวนิยายชุดได้รับการดัดแปลงเป็นภาพยนตร์ชุดจำนวนแปดภาคระหว่าง ค.ศ. 2001 ถึง 2011 โดย *[[แฮร์รี่ พอตเตอร์กับเครื่องรางยมทูต]]* แบ่งเป็นภาพยนตร์สองภาค ทั้งหนังสือและภาพยนตร์มีอิทธิพลอย่างมากต่อวัฒนธรรมประชานิยม โดยหนังสือได้รับการแปลมากกว่าแปดสิบภาษา และภาพยนตร์ชุดอยู่ในแฟรนไชส์ภาพยนตร์ที่ทำเงินสูงสุดอันดับที่สี่ โดยภาพยนตร์ทั้งแปดภาคทำเงินทั่วโลกมากกว่า 7.7&nbsp;พันล้านดอลลาร์สหรัฐ

### การพัฒนา
*[[เดอะฮอลลีวูดรีพอร์เตอร์]]* เปิดเผยในเดือนมกราคม ค.ศ. 2021 ว่า ละครชุด *แฮร์รี่ พอตเตอร์* ยังอยู่ในช่วงเริ่มต้นของการพัฒนา และผู้บริหารของเอชบีโอแม็กซ์กำลังมองหานักเขียนที่มีศักยภาพ อย่างไรก็ตาม เอชบีโอแม็กซ์และวอร์เนอร์บราเธอส์ปฏิเสธรายงานดังกล่าว โดยระบุว่าไม่มีละครชุด *แฮร์รี่ พอตเตอร์* ที่กำลังอยู่ในการพัฒนาที่สตูดิโอหรือบนแพลตฟอร์มสตรีมมิง มีรายงานในเดือนพฤษภาคม ค.ศ. 2022 เกี่ยวกับประกาศการประชุมระหว่าง เดวิด ซาสลาฟ ซีอีโอของวอร์เนอร์บราเธอส์ดิสคัฟเวอรี และโรว์ลิงในการหารือเกี่ยวกับโครงการเอชบีโอแม็กซ์ในอนาคตที่ดำเนินเรื่องในแฟรนไชส์ *[[โลกเวทมนตร์]]*

มีรายงานในเดือนธันวาคม ค.ศ. 2022 ว่า แชนนิง ดันจีย์ ซีอีโอของวอร์เนอร์บราเธอส์เทเลวิชัน ร่วมวางแผนขยายแฟรนไชส์ *โลกเวทมนตร์* มีการประกาศในเดือนเมษายน ค.ศ. 2023 ว่า ละครชุดดังกล่าวอยู่ระหว่างการพัฒนาในการประชุมนักลงทุนของวอร์เนอร์บราเธอส์ ซาสลาฟเปิดเผยแผนการสำหรับละครชุดดังกล่าวในระหว่างการนำเสนอบริการผ่านสัญญาณต่อเนื่องใหม่ แม็กซ์ ซึ่งเป็นบริการต่อจากเอชบีโอแม็กซ์ ละครชุดจะได้รับการพัฒนาต่อเนื่องเป็นเวลากว่าทศวรรษ และแต่ละปีจะดัดแปลงให้ตรงตามหนังสือชุด การค้นหาโชว์รันเนอร์กำลังดำเนินการอยู่ ขณะที่ เดวิด เฮย์แมน กำลังเจรจาเป็นผู้อำนวยการสร้างฝ่ายบริหาร หลังจากทำหน้าที่เป็นผู้อำนวยการสร้างของภาพยนตร์ชุด ''แฮร์รี่ พอตเตอร์'' และคาดว่าปีแรกของละครชุดจะครอบคลุมเนื้อหาในหนังสือเล่มแรก *[[แฮร์รี่ พอตเตอร์กับศิลาอาถรรพ์]]* (1997) ทั้งหมด หลังจากที่โรว์ลิงได้รับการยืนยันให้เป็นผู้อำนวยการสร้างฝ่ายบริหารของละครชุด เหตุการณ์นี้ทำให้เกิดกระแสวิพากษ์วิจารณ์อย่างหนัก เนื่องจากก่อนหน้านี้ เธอเคยได้รับการวิพากษ์วิจารณ์มุมมองของเธอเกี่ยวกับประเด็นเรื่องคนข้ามเพศ แต่ เคซีย์ บลอยส์ ประธานและซีอีโอของเอชบีโอและเอชบีโอแม็กซ์กล่าวว่า เธอจะไม่ถูกไล่ออก นีล แบลร์ และรูท เคนลีย์-เล็ตส์ ได้รับเลือกให้เป็นผู้อำนวยการสร้างฝ่ายบริหารของละครชุดในเดือนเมษายน ค.ศ. 2023

*[[เดดไลน์ฮอลลีวูด]]* ระบุในเดือนกุมภาพันธ์ ค.ศ. 2024 ว่า มีรายชื่อที่จะเป็นผู้นำด้านความคิดสร้างสรรค์ของละครชุดจำนวนสามคน รวมถึง ฟรานเชสกา การ์ดิเนอร์ ผู้เขียนบท *[[สักเสซชั่น (ละครชุด)|สักเสซชั่น]]* การ์ดิเนอร์ได้รับการว่าจ้างให้เป็นโชว์รันเนอร์ และผู้เขียนบทในเดือนมิถุนายน และมาร์ก ไมลอด ได้รับการว่าจ้างให้เป็นผู้กำกับในหลายตอนของละครชุด นอกจากนี้ ทั้งคู่และเฮย์แมนยังได้รับการประกาศให้เป็นผู้อำนวยการสร้างฝ่ายบริหารเช่นกัน *แฮร์รี่ พอตเตอร์* ย้ายจากแม็กซ์ มาออกอากาศในเอชบีโอในเดือนมิถุนายน ค.ศ. 2024 เป็นส่วนหนึ่งของการเปลี่ยนแปลงกลยุทธ์ด้านเนื้อหา ละครชุดมีแผนที่จะสร้างต่อเนื่องกัน 10 ปี ตามความเห็นของบลอยส์และซาสลาฟใน ค.ศ. 2023 และ 2025

### การเขียนบท
แอนดี กรีนวาลด์, บิจาน เชบานี, โจเซฟิน การ์ดิเนอร์, ลอรา นีล, มาร์ทา ฮิลเลียร์, ริปลีย์ พาร์กเกอร์, แซม โฮลครอฟต์ และเท็ด โคเฮน ทำหน้าที่เป็นผู้เขียนบทละครชุด ร่วมกับฟรานเชสกา การ์ดิเนอร์ โรว์ลิงได้แสดงความคิดเห็นเชิงบวกเกี่ยวกับบทของสองตอนแรกผ่านทางสื่อสังคมในเดือนมิถุนายน ค.ศ. 2025 โดยกล่าวเพิ่มเติมว่า เธอได้ "ทำงานอย่างใกล้ชิด" กับผู้เขียนบท แต่เธอจะไม่ได้รับเครดิตในการเขียนบทแต่อย่างใด การเขียนบทสำหรับปีที่สองได้เริ่มต้นแล้วในเดือนพฤศจิกายน ค.ศ. 2025

### การคัดเลือกนักแสดง
การคัดเลือกนักแสดงเริ่มต้นในเดือนกันยายน ค.ศ. 2024 นำโดยผู้กำกับการคัดเลือกนักแสดง ลูซี เบแวน และเอมิลี บร็อกแมน มีการเปิดรับสมัครนักแสดงเด็กเพื่อมารับบทเป็นแฮร์รี่ พอตเตอร์, รอน วีสลีย์ และเฮอร์ไมโอนี่ เกรนเจอร์ โดยค้นหาเด็กอายุ 9–11 ปี ณ เดือนเมษายน ค.ศ. 2025 ซึ่งเป็นผู้อยู่อาศัยในสหราชอาณาจักร และไอร์แลนด์ โดยอธิบายว่า ตัวแทนจะต้องส่ง "นักแสดงที่มีคุณสมบัติ โดยไม่คำนึงถึงชาติพันธุ์, เพศ, ความพิการ, เชื้อชาติ, รสนิยมทางเพศ และอัตลักษณ์ทางเพศ" มีนักแสดง 32,000 คนเข้าร่วมออดิชันบทบาทเหล่านี้

ตั้งแต่เดือนพฤศจิกายนถึงธันวาคม ค.ศ. 2024 มีการพิจารณานักแสดงหลายคนสำหรับบทบาทในละครชุด ได้แก่ มาร์ก ไรแลนซ์ และมาร์ก สตรอง เป็น อัลบัส ดัมเบิลดอร์, ปาปา เอสซิเอดู เป็น เซเวอร์รัส สเนป, ชารอน ฮอร์แกน และเรเชล ไวสซ์ เป็น มิเนอร์ว่า มักกอนนากัล และเบร็ตต์ โกลด์สไตน์ เป็น รูเบอัส แฮกริด ในเดือนธันวาคม คาดว่าจะมีการตัดสินใจเกี่ยวกับการคัดเลือกนักแสดงของแฮรี่, รอน และเฮอร์ไมโอนี่ "ในเร็ว ๆ นี้" จอห์น ลิทโกว์ เข้าสู่การเจรจาขั้นสุดท้ายในเดือนกุมภาพันธ์ ค.ศ. 2025 เพื่อแสดงเป็นดัมเบิลดอร์ และเขาก็ประกาศการคัดเลือกนักแสดงของเขาไม่นานหลังจากนั้น เอสซิดูใกล้จะบรรลุข้อตกลงในการแสดงเป็นสเนปในเดือนมีนาคม ขณะที่ เจเน็ต แมคเทียร์ และนิก ฟรอสต์ เข้าสู่การเจรจาเพื่อแสดงเป็นมักกอนนากัล และแฮกริด ลิทโกว์, แมคเทียร์, เอสซิเอดู และฟรอสต์ ได้รับการยืนยันในเดือนเมษายน ค.ศ. 2025 ว่า จะแสดงนำในละครชุด โดย ลุก ทัลลอน และพอล ไวต์เฮาส์ เข้าร่วมนักแสดงเป็น ควิรีนัส ควีเรลล์ และอาร์กัส ฟิลช์

ดอมินิก แมกลาฟลิน, อลาสแตร์ สเตาต์ และอาราเบลลา สแตนตัน ได้รับเลือกให้แสดงเป็น พอตเตอร์, วีสลีย์ และเกรนเจอร์ ในเดือนพฤษภาคม ค.ศ. 2025 มีการประกาศนักแสดงเพิ่มเติมในเดือนต่อมา ได้แก่ แคตเทอรีน พาร์กินสัน เป็น มอลลี วีสลีย์, ล็อกซ์ แพรตต์ เป็น เดรโก มัลฟอย, จอห์นนี ฟลินน์ เป็น ลูเซียส มัลฟอย, ลีโอ เอิร์ลลีย์ เป็น เชมัส ฟินนิกัน, อเลสเซีย เลโอนี เป็น ปาราวตี พาติล, เซียนนา มูซาห์ เป็น ลาเวนเดอร์ บราวน์, เบล พาวลีย์ เป็น เพทูเนีย เดอร์สลีย์, แดเนียล ริกบี เป็น เวอร์นอน เดอร์สลีย์ และเบอร์ตี คาร์เวล เป็น คอร์นีเลียส ฟัดจ์ ในเดือนกรกฎาคม รอรี วิลม็อต และอาโมส คิตสัน ได้รับเลือกให้แสดงเป็น เนวิลล์ ลองบัตทอม และดัดลีย์ เดอร์สลีย์ ตามลำดับ ขณะที่ หลุยส์ บรีลีย์ เข้าร่วมเป็น มาดาม ฮูช และแอนทอน เลสเซอร์ ได้รับเลือกให้แสดงเป็น แกร์ริก โอลลิแวนเดอร์ ในเดือนสิงหาคม เกรซี โคเครน, ทริสตัน ฮาร์แลนด์, กาเบรียล ฮาร์แลนด์ และรูอารี สปูนเนอร์ ได้รับเลือกให้แสดงเป็น จินนี วีสลีย์, เฟร็ด วีสลีย์, จอร์จ วีสลีย์ และเพอร์ซี วีสลีย์ ตามลำดับ ในเดือนกันยายน วอร์วิก เดวิส ประกาศว่าจะกลับมารับบทเดิมของเขาเป็น ฟิลิอัส ฟลิตวิก ซึ่งเขาเคยแสดงในภาพยนตร์ชุดมาก่อน นอกจากนี้ ลีห์ กิลล์, เอไลจาาห์ โอชิน, ฟินน์ สตีเฟนส์, วิลเลียม แนช, สิริน ซาบา, ริชาร์ด เดอร์เดน และบริด เบรนแนน ได้รับเลือกให้แสดงเป็น กริปฮุก, ดีน โทมัส, วินเซนต์ แครบ, เกรกอรี กอยล์, โปโมนา สปราวต์, คัทเบิร์ต บินส์, และป๊อปปี ปอมฟรีย์ ตามลำดับ ในเดือนตุลาคม แลมเบิร์ต วิลสัน เข้าร่วมกลุ่มนักแสดงเป็น นิโคลัส เฟลมเมล และมาร์ท เคลเลอร์ เป็น เพเรเนลล์ เฟลมเมล

### การออกแบบ
ฮอลลี วอดดิงตัน ทำหน้าที่เป็นผู้ออกแบบเครื่องแต่งกาย ขณะที่ มารา เลอแปร์-ชลูป ทำหน้าที่เป็นผู้ออกแบบงานสร้าง

### การถ่ายทำ
thumb|วอร์เนอร์บราเธอส์สตูดิโอส์ลีฟส์เดน สถานที่ถ่ายทำหลักของละครชุด
การถ่ายทำเริ่มต้นเมื่อวันที่ 14 กรกฎาคม ค.ศ. 2025 โดยใช้ชื่อชั่วคราวว่า *ดาร์กเทรน* ละครชุดถ่ายทำที่วอร์เนอร์บราเธอส์สตูดิโอส์ลีฟส์เดนในวัตฟอร์ด, ฮาร์ตฟอร์ดเชอร์ ที่เดียวกันกับภาพยนตร์ชุด *แฮร์รี่ พอตเตอร์* เคยถ่ายทำ โดยมี อาเดรียโน โกลด์แมน ทำหน้าที่เป็นผู้กำกับภาพ มีการสร้างโรงเรียนชั่วคราวสำหรับนักแสดงเด็กที่สตูดิโอ โดยออกแบบมาเพื่อให้รองรับนักเรียนได้ถึง 600 คน มีรายงานในเดือนพฤษภาคม ค.ศ. 2025 ว่า ฉากของละครชุดเริ่มต้นก่อสร้างแล้ว ในเดือนเดียวกัน ทีมงานถ่ายทำใช้เวลาอยู่ที่ อีล เดอ เซน ในบริตตานีนานกว่าหนึ่งสัปดาห์ เพื่อถ่ายทำบริเวณประภาคารเทเวนเนก เมื่อวันที่ 14 กรกฎาคม มีการเผยภาพแรกจากกองถ่าย โดยแสดงแมกลาฟลินใส่ชุดเป็นตัวละครของเขา เมื่อวันที่ 17 กรกฎาคม มีการถ่ายทำที่สวนสัตว์ลอนดอน กับ แมกลาฟลิน, พาวลีย์, ริกบี, คิตสัน และมิกกี แม็กแอนัลตี แต่งตัวตามตัวละครของพวกเขา เมื่อวันที่ 18 สิงหาคม มีการถ่ายทำที่ถนนโบโรห์ไฮสตรีตในเซาท์วาร์ค, ลอนดอน กับ แมกลาฟลิน และฟรอสต์ เมื่อวันที่ 24 และ 25 สิงหาคม มีการถ่ายทำที่สถานีรถไฟคิงส์ครอส การถ่ายทำสำหรับปีแรกคาดว่าจะถ่ายทำจนถึงกลาง ค.ศ. 2026 ส่วนการถ่ายทำปีที่สองจะเริ่มขึ้นในอีกไม่กี่เดือนหลังจากนั้น

### หลังการถ่ายทำ
อเล็กซิส วาจส์บรอต ทำหน้าที่เป็นหัวหน้าฝ่ายเอฟเฟ็กต์ภาพ

## การออกอากาศ
ละครชุดจะออกอากาศทางเอชบีโอในสหรัฐ และเอชบีโอแม็กซ์ในทั่วโลก วันที่ 25 ธันวาคม ค.ศ. 2026 ก่อนหน้านี้ กำหนดออกอากาศในช่วงต้น ค.ศ. 2027 ทางเอชบีโอแม็กซ์

ปีแรกจะมีทั้งหมดแปดตอน และมีชื่อว่า *แฮร์รี่ พอตเตอร์กับศิลาอาถรรพ์* ตามชื่อเรื่องของนวนิยายเล่มแรก

## อ้างอิง

## แหล่งข้อมูลอื่น
* 

หมวดหมู่:ละครชุดทางโทรทัศน์อเมริกันแนวดรามาแฟนตาซี
หมวดหมู่:ภาพยนตร์ชุดทางโทรทัศน์อเมริกัน
หมวดหมู่:ละครชุดแยกทางโทรทัศน์อเมริกัน
หมวดหมู่:ละครชุดทางโทรทัศน์บริติชแนวดรามาแฟนตาซี
หมวดหมู่:ภาพยนตร์ชุดทางโทรทัศน์บริติช
หมวดหมู่:รายการโทรทัศน์ภาษาอังกฤษ
หมวดหมู่:รายการโทรทัศน์ช่องเอชบีโอ
หมวดหมู่:ละครชุดทางโทรทัศน์โดยโฮมบ็อกซ์ออฟฟิศ
หมวดหมู่:ซีรีส์โทรทัศน์โดยวอร์เนอร์บราเธอส์เทเลวิชั่น
หมวดหมู่:รายการโทรทัศน์ถ่ายทำที่วอร์เนอร์บราเธอร์สตูดิโอส์ลีฟส์เดน
หมวดหมู่:ภาพยนตร์ชุดทางโทรทัศน์อเมริกันที่ออกอากาศในอนาคต
หมวดหมู่:ภาพยนตร์ชุดทางโทรทัศน์บริติชที่ออกอากาศในอนาคต
หมวดหมู่:ผลงานที่สร้างจากแฮรี่ พอตเตอร์